KIRJALLINEN KYSYMYS E-2272/00 esittäjä(t): Vincenzo Lavarra (PSE), Giovanni Procacci (ELDR) ja Giovanni Pittella (PSE) komissiolle. Mozzarellan tuotantomenetelmä ja laatu.



Virallinen lehti nro 103 E , 03/04/2001 s. 0102 - 0103



KIRJALLINEN KYSYMYS E-2272/00 esittäjä(t): Vincenzo Lavarra (PSE), Giovanni Procacci (ELDR) ja Giovanni Pittella (PSE) komissiolle (7. heinäkuuta 2000) Aihe: Mozzarellan tuotantomenetelmä ja laatu 1. Tietääkö komissio, että Italiassa mozzarellaa saa valmistaa ainoastaan tuoreesta maidosta? Muita tuotteita, kuten maitojauhetta, ei siis saa käyttää. 2. Eikö näiden tuotteiden aitouden säilyttämiseksi olisi suotavaa, että komissio laatii ehdotuksen asetukseksi tuotantosäännöistä, jotka koskevat kaikkia yhteisön tuottajia? Tällä asetuksella suojattaisiin tuotteen laatu ja erityislaatuisuus, mistä olisi etua myös kuluttajalle. 3. Voiko komissio ilmoittaa, mitä se aikoo asiassa tehdä, jotta alan tuottajat saisivat asiasta varmuuden? Franz Fischlerin komission puolesta antama vastaus (8. syyskuuta 2000) 1. Komissio on tietoinen siitä, että mozzarellajuustoa saa valmistaa Italiassa ainoastaan tuoreesta maidosta eikä maitojauheesta. 2. Yhteisön lähestymistapa elintarvikkeeksi tarkoitettujen maataloustuotteiden perinteisen luonteen suojaamiseksi sisältää järjestelmän, jolla suojataan sellaiset tuotteet ja elintarvikkeet, joiden kohdalla tuotteen ominaisuuksien ja niiden maantieteellisen alkuperän välillä on yhteys sekä erityisjärjestelmän tuotteille, joilla on perinteinen luonne. Vuodesta 1992 on ollut voimassa kaksi aihetta koskevaa asetusta. Ensimmäisen asetuksen eli maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14. heinäkuuta 1992 annetun neuvoston asetuksen (ETY) N:o 2081/92(1) perusteella puhvelinmaidosta valmistetulle Mozzarella di Bufala Campanalle on myönnetty 15 jäsenvaltion tasolla suojattu alkuperänimitys (SAN). Rekisteröinti on vahvistettu neuvoston asetuksen (ETY) N:o 2081/92 17 artiklassa säädetyn menettelyn mukaisesta maantieteellisten merkintöjen ja alkuperäisnimitysten rekisteröinnistä 12. kesäkuuta 1996 annetun komission asetuksen (EY) N:o 1107/96(2) nojalla. Toisen asetuksen eli maataloustuotteiden ja elintarvikkeiden erityisluonnetta koskevista todistuksista 14. heinäkuuta 1992 annetun neuvoston asetuksen (ETY) N:o 2082/92(4) 13 artiklan nojalla lehmänmaidosta valmistetulle Mozzarellalle on myönnetty yhteisön tasolla vastaavan tasoinen tunnus eli taattu perinteinen erityisluonne (TPE). Rekisteröinti on vahvistettu tiettyjen nimitysten kirjaamisesta maataloustuotteiden ja elintarvikkeiden erityisluonnetta koskevista todistuksista annetussa neuvoston asetuksessa (ETY) N:o 2082/92 säädettyyn erityisluonnetta koskevien todistusten rekisteriin annetun asetuksen (EY) N:o 2301/97 liitteen täydentämisestä 25. marraskuuta 1998 annetulla (ETY) N:o 2527/98(3). 3. Kysymyksen tulevaisuuden osalta komissio on sitä mieltä, että voimassa olevalla lainsäädännöllä, kahdessa edellä mainitussa asetuksessa tarkoitettu laatupolitiikka mukaan luettuna, voidaan taata riittävä suoja mozzarellalle, joka on perinteisin menetelmin valmistettu juusto. (1) EYVL L 208, 24.7.1992. (2) EYVL L 148, 21.6.1996. (3) EYVL L 317, 26.11.1998. (4) EYVL L 208, 24.7.1992.